સાહિર (આમિર ખાન) પાસે પણ ગુનાખોરીનો માર્ગ અપનાવવાનું કારણ છે. તેના પપ્પા (જૅકી શ્રોફ)નો દુરુપયોગ કરીને તેમની પાસેથી ખોટું કામ કરાવવામાં આવે છે જેમાં તેમનો જીવ જાય છે. નાનપણની આ વાત સાહિરના દિલોદિમાગ પર છવાઈ જાય છે અને મોટા થયા પછી તે આ જ વાતનો બદલો લેવાનું નક્કી કરે છે. સાહિર સર્કસનો જિમ્નૅસ્ટ છે અને તે પોતાના અંગના દાવપેચથી સૌને ખુશ કરવાનું કામ કરે છે, પણ સાથોસાથ તે આ જ સર્કસમાં વિદૂષક એટલે કે જોકરની ભૂમિકા પણ ભજવે છે. આ જ સર્કસમાં તેની સાથી છે આલિયા (કૅટરિના કૈફ) જેને સાહિર માટે લાગણી છે. આ લાગણીના જોરે જ તે સાહિરને દરેક કામમાં સાથ આપવા તૈયાર રહે છે. ફિલ્મનું બૅકડ્રૉપ અમેરિકા છે. સાહિર અમેરિકામાં પોતાનો કાંડ શરૂ કરે છે અને ચોરી કરીને કેટલાક લોકોને રાતોરાત કડકા બનાવી દે છે. ચોરી કરનારો પોતાનું કામ પૂરું કર્યા પછી જોકરનો માસ્ક મૂકતો જાય છે. આ ઉપરાંત પોલીસ-ડિપાર્ટમેન્ટને એ પણ ખબર પડે છે કે ચોરી કરનારો હિન્દુસ્તાની મૂળનો છે એટલે ચોરને પકડવા માટે અસિસ્ટન્ટ કમિશનર ઑફ પોલીસ (ખ્ઘ્ભ્) જય દીક્ષિત (અભિષેક બચ્ચન) અને અલી અકબર (ઉદય ચોપડા)ની મદદ લેવામાં આવે છે. બસ, અહીંથી શરૂ થાય છે ચોર-પોલીસની રમત અને દિલધડક બાઇક-ચેઝ.